作者:王季友1
標題:滑中贈崔高士瑾
內容:夫子保藥命，外身得無咎。日月不能老，化腸為筋否。十年前見君，甲子過我壽。於何今相逢，華髮在我後。近而知其遠，少見今白首。遙信蓬萊宮，不死世世有。玄石採盈擔，神方秘其肘。問家惟指雲，愛氣常言酒。攝生固如此，履道當不朽。未能太玄同，願亦天地久。實腹以芝朮，賤形乃芻狗。自勉將勉餘，良藥在苦口。